Masker by begrafnis: Premier erken skuld; betaal boete | Maroela Media
Refilwe Mtsweni-Tsipane, premier van Mpumalanga, waar sy sonder 'n gesigmasker by die begrafnis gesien kan word. (Foto: Elmond Jiyane/GCIS)
Die premier van Mpumalanga, Refilwe Mtsweni-Tsipane, het 'n skulderkenning by die polisie afgelê en die toepaslike boete betaal nadat sy sonder 'n masker by die begrafnis van die minister in die presidensie, Jackson Mthembu, was.
Dit volg nadat die premier se kantoor aanvanklik gesê het dat haar masker met haar aankoms by die begrafnis in eMalahleni op een of ander manier beskadig was en sy nie daarvan bewus was dat dit geval het nie.
"As 'n openbare figuur moes ek van beter geweet het, veral aangesien ek boonop 'n Covid-19-begrafnis bygewoon het," sê die premier egter nou.
Maroela Media het vroeër berig 'n herrie het die naweek losgebars nadat beeldmateriaal van Mtsweni-Tsipane – sonder 'n gesigmasker by Mthembu se staatsbegrafnis – versprei is. Die ontslape minister se begrafnis is op televisie uitgesaai.
Die premier het Maandagaand in 'n verklaring gesê sy het intussen diep nagedink oor haar "kort oomblik van vergissing", waaroor sy baie spyt is. Sy het daarom 'n skulderkenning by die Vosman-polisiestasie in eMalahleni afgelê en die boete vir die versuim om 'n masker in die openbaar te dra betaal.
Die premier het ook 'n brief aan pres. Cyril Ramaphosa geskryf waarin sy om verskoning vra vir haar gedrag.
"Ek wil weer van die geleentheid gebruik maak om president Cyril Ramaphosa, die adjunkpresident van die republiek, David Mabuza, die Mthembu-familie, die inwoners van Mpumalanga en die res van die land om verskoning te vra."
Die premier het intussen besluit om vir 14 dae in self-isolasie te gaan en het as 'n teken van haar berou 1 000 maskers aangekoop wat in eMalahleni versprei sal word as deel van die openbare opvoeding- en bewusmakingsveldtog om die ernstige aard van Covid-19 te beklemtoon.
Refilwe Mtsweni-Tsipane het ook haar medelye betuig met die gesinne wat geliefdes weens die Covid-19-pandemie aan die dood afgestaan het en Covid-19-pasiënte 'n spoedige herstel toegewens.
Covid ontsien nie arrogansie nie
Spandeer lekker die belasting betaler se geld. Onthou, ons betaal jou salaris……
Met haar reusagtige salaris van meer as R2miljoen per jaar, is uitgawe op 'n boete en op 1000 maskers vir liefdadigheid kleingeld vir haar.